בת 15, רועת צאן מכפר בדואי לא מוכר שאינה לומדת בבית ספר, עברה אונס קבוצתי. בעקבות התקיפה היא נכנסה להיריון מבלי שידעה על כך. הנשים בשבט שבו היא חיה מכסות עצמן מכף רגל ועד ראש, ובני משפחתה לא הבחינו בהריונה אפילו כשהגיעה לחודש התשיעי. רגע לפני הלידה היא חשה ברע ופונתה לבית החולים. הרופאים גילו לתדהמתם שהיא בהיריון, ועובדת סוציאלית שנקראה למקום החלה לדובב את הנערה: "מישהו שכב איתך? מישהו פגע בך?" אביה ואחיה חיכו במסדרון, בלי לדעת על המתרחש בחדר שלידם. הצוות הרפואי הוביל אותה בדרך נסתרת לחדר יולדות ויילד אותה בהצלחה. פקידי סעד, עובדות סוציאליות ושופטת שנכנסה לבית החולים בהסוואה, בבגדי רופאה, הסדירו את תהליך האימוץ בסודיות. בני המשפחה לא ידעו על כך דבר. "המטרה היתה שהנערה תחזור לביתה בלי שתהיה בסכנה ותוכל להמשיך בחייה", אומרת יסמין (שם בדוי), עובדת סוציאלית שטיפלה במקרה. "אם הם היו מבינים מה קרה באמת, היא היתה נרצחת".